ກອງປະຊຸມວຽກງານວິທະຍາສາດທົ່ວປະເທດ
ກຳນົດ 6 ແຜນງານຍຸດທະສາດເພື່ອການພັດທະນາ
ຂປລ. ກອງປະຊຸມວຽກງານວິທະຍາສາດ ແລະ ເຕັກໂນໂລຊີ ທົ່ວປະເທດຄັ້ງທີ I ທີ່ດໍາເນີນມາແຕ່ວັນທີ 24-26 ມິຖຸນາ 2014 ທີ່ສູນການຄ້າ ລາວໄອເຕັກ, ນະຄອນຫລວງວຽງຈັນ ໄດ້ອັດລົງດ້ວຍຜົນສຳເລັດອັນຈົບງາມໃນວັນທີ 26 ມິຖຸນາ ນີ້ ພາຍໃຕ້ການເປັນປະທານຂອງທ່ານ ສຈ.ດຣ. ບໍ່ວຽງຄຳ ວົງດາລາ ລັດຖະມົນຕີວ່າການກະຊວງວິທະຍາສາດ ແລະ ເຕັກໂນໂລຊີ, ປະທານສະພາວິທະຍາສາດແຫ່ງຊາດ, ມີບັນດາທ່ານ ລັດຖະມົນຕີວ່າການ, ຊ່ວຍວ່າການ, ຫົວໜ້າ ແລະ ຮອງຫົວໜ້າອົງການຈັດຕັ້ງມະຫາຊົນ, ບັນດາທ່ານຮອງເຈົ້າຄອງນະຄອນຫລວງ, ຮອງເຈົ້າແຂວງ, ບັນດາຫົວໜ້າກົມ, ສະຖາບັນ, ຫ້ອງການ, ບັນດາຫົວໜ້າພະແນກວິທະຍາສາດ ແລະ ເຕັກໂນໂລຊີ ຈາກບັນດາແຂວງຕ່າງໆເຂົ້າຮ່ວມ.
ກອງປະຊຸມໃນຄັ້ງນີ້ ໄດ້ຕົກລົງເຫັນດີກຳນົດ 6 ແຜນງານຍຸດທະສາດ ການພັດທະນາວິທະຍາສາດ ແລະ ເຕັກໂນໂລຊີ ຂອງປະເທດເຮົາຄື: ໃຫ້ບຸກທະລຸທາງດ້ານຈິນຕະນາການ, ເອົາໃຈໃສ່ໂຄສະນາເຜີຍແຜ່ສ້າງຈິດສຳນຶກ ທາງດ້ານວິທະຍາສາດ ແລະ ເຕັກໂນໂລຊີ ໃຫ້ແກ່ສັງຄົມຢ່າງ ກວ້າງຂວາງ ແລະ ເລິກເຊີ່ງດ້ວຍຮູບການຈັດຝຶກອົບຮົມລະດັບສູນກາງ ແລະ ທ້ອງຖິ່ນ, ໂຄສະນາທາງສື່ມວນຊົນທຸກປະເພດ, ຕະຫລາດນັດ, ງານວາງສະແດງ ແລະ ແຂ່ງຂັນຜົນງານທາງດ້ານວິທະຍາສາດ ແລະ ເຕັກໂນໂລຊີ ກິດຈະກໍາແບບມີສ່ວນຮ່ວມ ແລະ ຮູບການອື່ນໆ; ບຸກ ທະລຸປ່ຽນແປງໃໝ່ພື້ນຖານການຈັດຕັ້ງ, ກົນໄກການຄຸ້ມຄອງ ແລະ ການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ໃຫ້ເປັນລະບົບຄົບຊຸດ ແລະ ມີປະສິດທິຜົນ ເຊັ່ນ: ປັບປຸງອົງການຈັດຕັ້ງ, ໜ້າທີ່ ແລະ ພາລະບົດບາດ, ນະໂຍບາຍ ແລະ ນິຕິກໍາທີ່ກ່ຽວຂ້ອງ, ລະບົບການປະສານງານ-ຮ່ວມມືລັດ, ເອກະຊົນ ແລະ ສາກົນ; ບຸກທະລຸໃນການພັດທະນາຊັບພະຍາກອນມະນຸດດ້ານວິທະຍາສາດ ແລະ ເຕັກໂນໂລຊີ ໃຫ້ຮັບປະກັນທາງ ດ້ານປະລິມານ ແລະ ຄຸນນະພາບດ້ວຍຮູບການຝຶກອົບຮົມໄລຍະສັ້ນ-ໄລຍະຍາວ, ຍົກລະດັບຄວາມຮູ້ໃນລະດັບປະລິນຍາໂທ, ປະລິນຍາເອກທັງພາຍໃນ ແລະ ຕ່າງປະເທດ; ບຸກທະລຸທາງດ້ານການຄົ້ນຄວ້ານຳໃຊ້ ແລະ ພັດທະນາວິທະຍາສາດ ແລະ ເຕັກໂນໂລຊີ ເຂົ້າສູ່ເຂດຈຸດສຸມບູລິມະສິດ, ລົງ ສູ່ຂະແໜງການ ແລະ ທ້ອງຖິ່ນ ເພື່ອພັດທະນາເສດຖະກິດ-ສັງຄົມ ແລະ ລຶບລ້າງຄວາມທຸກຍາກຂອງປະຊາຊົນບັນດາເຜົ່າ ເປັນຕົ້ນແມ່ນການສົ່ງ ເສີມໃຫ້ມີການຄົ້ນຄວ້າພັດທະນາວຽກງານວິທະຍາສາດ ແລະ ເຕັກໂນໂລຊີ ໃນຮູບແບບຂອງໂຄງການ ແລະ ຮູບແບບອື່ນ ໃນຂະແໜງການຕ່າງໆ ທັງສູນກາງ ແລະ ທ້ອງຖິ່ນ ແລະ ໃນເຂດຈຸດສຸມທີ່ເປັນບຸລິມະສິດ; ເອົາໃຈໃສ່ ບໍລິການດ້ານວິທະຍາສາດ ແລະ ເຕັກໂນໂລຊີ ເພື່ອຮັບໃຊ້ສັງຄົມ ແລະ ປະຊາຊົນເຂດຫ່າງໄກຊອກຫລີກ ເປັນຕົ້ນແມ່ນການສ້າງສູນບໍລິການຂໍ້ມູນເຕັກໂນໂລຊີ, ສູນຖ່າຍທອດເຕັກໂນໂລຊີ, ການສົ່ງເສີມໃຫ້ມີການນໍາ ໃຊ້ວິທະຍາສາດ ແລະ ເຕັກໂນໂລຊີ ເຂົ້າສູ່ການຜະລິດຕົວຈິງ; ເປີດກວ້າງການພົວພັນຮ່ວມມືສາກົນທາງດ້ານວິທະຍາສາດ ແລະ ເຕັກໂນໂລຊີ ຢ່າງມີຫລັກການຕາມແນວທາງການຕ່າງປະເທດຂອງພັກ-ລັດ ໂດຍສະເພາະການຮ່ວມມືສອງຝ່າຍ, ຫລາຍຝ່າຍໃນພາກພື້ນ ແລະ ສາກົນ ເພື່ອ ຍາດແຍ່ງການຊ່ວຍເຫລືອດ້ານການລົງທຶນ ແລະ ແລກປ່ຽນດ້ານບຸກຄະລາກອນ.
ພ້ອມນັ້ນ ກອງປະຊຸມຍັງໄດ້ເປັນເອກະພາບກັນຮັບຮອງເອົາທິດທາງ ແລະ ວຽກງານຈຸດສຸມໃນຕໍ່ໜ້າໃນການນໍາໃຊ້ວິທະຍາສາດ ແລະ ເຕັກໂນໂລຊີ ເພື່ອພັດທະນາເສດຖະກິດ-ສັງຄົມ, ລຶບລ້າງຄວາມທຸກຍາກ ແລະ ການປະຕິບັດວຽກງານ 3 ສ້າງ, ເພື່ອປະຕິບັດທິດທາງແຜນການ ດັ່ງກ່າວໃຫ້ມີ ຜົນສຳເລັດ ແລະ ເປັນເອກະພາບ ຕ້ອງສຸມໃສ່ເຮັດວຽກງານການເມືອງແນວຄິດ ຂອງພະນັກງານລັດຖະກອນໃຫ້ດີ, ເຊື່ອໝັ້ນຕໍ່ການນໍາພາຂອງພັກ ຢ່າງໜັກແໜ້ນ, ເຮັດວຽກງານກໍ່ສ້າງພັກ-ພະນັກງານ ໃຫ້ເລິກເຊິ່ງ ແລະ ປັບປຸງຍົກສູງບົດບາດການນຳພາຂອງພັກ ໃນທຸກຂົງເຂດວຽກງານພັດທະນາ ວິທະຍາສາດ ແລະ ເຕັກໂນໂລຊີ ຂອງປະເທດເຮົາ ຄຽງຄູ່ກັບການນຳໃຊ້ບັນດາມາດຕະການຕ່າງໆເພື່ອຜັນຂະຫຍາຍແຜນຍຸດທະສາດ ການ ພັດທະນາວິທະຍາສາດ ແລະ ເຕັກໂນໂລຊີ ເຖິງປີ 2025 ແລະ ວິໄສທັດ ເຖິງປີ 2030 ແລະ ຄຳເຫັນຊີ້ນຳ ຂອງກົມການເມືອງສູນກາງພັກ, ລັດຖະບານ ແລະ ມະຕິຂອງກອງປະຊຸມຄັ້ງນີ້ ໃຫ້ເປັນແຜນວຽກ-ແຜນງານ ແລະ ໂຄງການລະອຽດ ທີ່ມີຄາດໝາຍ, ມີການກຳນົດຄວາມຮັບຜິດຊອບ, ມີ ແຜນງົບປະມານ ແລະ ມີແຜນເວລາ ໃນການຈັດຕັ້ງປະຕິບັດ; ເຜີຍແຜ່ເຊື່ອມຊຶມ ແລະ ສ້າງຄວາມເຂົ້າໃຈເປັນເອກະພາບ ໃນກົງຈັກການຈັດຕັ້ງ ແລະ ພະນັກງານທຸກຂັ້ນ ເພື່ອຮັບປະກັນການຈັດຕັ້ງປະຕິບັດ ເປັນເອກະພາບ; ເສີມຂະຫຍາຍພາລະບົດບາດ ການຈັດຕັ້ງ ແລະ ຄວາມເປັນເຈົ້າການ ຂອງພະນັກງານລັດຖະກອນ ເພື່ອເສີມຂະຫຍາຍຫົວຄິດປະດິດສ້າງ ແລະ ທັດສະນະກ້າຄິດ ກ້າເຮັດ ແລະ ກ້າຮັບຜິດຊອບ ຂອງການນຳຫລັກແຫລ່ງ, ສະມາຊິກພັກ, ພະນັກງານລັດຖະກອນ ໃນການຈັດຕັ້ງປະຕິບັດທິດທາງແຜນການໃຫ້ມີປະສິດທິຜົນ; ປຸກລະດົມຂົນຂວາຍແຫລ່ງທຶນ ຈາກທຸກພາກ ສ່ວນເສດຖະກິດ ເຂົ້າໃນການຈັດຕັ້ງປະຕິບັດທິດທາງແຜນການຢ່າງມີຈຸດສຸມ ໂດຍປະສົມປະສານ ການນຳໃຊ້ງົບປະມານຂອງລັດ, ທຶນຊ່ວຍເຫລືອທາງ ການເພື່ອການພັດທະນາ, ການລົງທຶນຂອງພາກສ່ວນວິສາຫະກິດພາຍໃນ ແລະ ຕ່າງປະເທດ, ນຳໃຊ້ວິທະຍາສາດ ແລະ ເຕັກໂນໂລຊີ ໃຫ້ກາຍ ເປັນວຽກງານຂອງທົ່ວສັງຄົມ ເພື່ອຊຸກຍູ້ສົ່ງເສີມການຜະລິດ ແລະ ຍົກສູງຊີວິດການເປັນຢູ່ ຂອງປະຊາຊົນ.
ກັບສາລະບານ